1. **UVOD**

Zakonom o gospodarenju otpadom propisane su obveze za uklanjanje otpada koji je nepropisno ostavljen ili odložen, kao i obveze sanacije lokacija onečišćenih otpadom.

U pravilu, poznati onečišćivač je obavezan ukloniti otpad odnosno sanirati lokaciju onečišćenu otpadom, a ukoliko to ne učini uklanjanje otpada se provodi putem treće osobe na trošak onečišćivača.

Međutim, treba razlikovati:

* sanaciju lokacija onečišćenih otpadom tzv. „crnih točaka“ utvrđenih Planom gospodarenja otpadom RH, koju provodi Fond za zaštitu okoliša i energetsku učinkovitost (FZOEU) u ime RH
* sanaciju lokacije onečišćenu otpadom poznatog onečišćivača koju provodi taj onečišćivač ili se provodi putem treće osobe na trošak onečišćivača
* sanaciju lokacije onečišćenu otpadom nepoznatog onečišćivača koju provodi vlasnik zemljišta (ili osoba koja upravlja zemljištem) ili JLS putem treće osobe na trošak vlasnika zemljišta
* sanaciju lokacija onečišćenih otpadom odbačenim u okoliš tzv. „divlja odlagališta“ koju provodi JLS.

Svako uklanjanje otpada zahtijeva značajna financijska sredstva. Ako se troškovi plaćaju iz državnog proračuna do naplate od onečišćivača ili bez toga, prioritetno se vodi računa o imovinsko-pravnom interesu Republike Hrvatske u suradnji s nadležnim tijelima i uknjižbom založnog prava na imovini koja se sanira od strane Republike Hrvatske.

Isto tako, da bi se pristupilo uklanjanju otpada, prije toga moraju biti završene sve istražne radnje koje provode nadležna tijela.

Nadalje, uklanjanje otpada mogu obavljati samo pravne osobe koje imaju odgovarajuću dozvolu za gospodarenje otpadom za određenu vrstu otpada i određeni kapacitet koji određuje količinu obrade otpada. Angažman tih tvrtki moguć je isključivo postupkom javne nabave.

Sva ova ograničenja, uključujući i činjenicu da su pojedina onečišćenja predmet istrage nadležnih kaznenih tijela, određuju vremenski okvir u kojem je moguće provesti uklanjanje otpada.

1. **PRIKUPLJENI PODACI O LOKACIJAMA NEPROPISNO ODLOŽENOG OTPADA**

**Prikupljanje podataka** od jedinica lokalne samouprave temeljem objavljenog poziva za dostavu podataka o lokacijama nepropisno odloženog otpada završeno je 10. ožujka 2025.

U sklopu Poziva FZOEU-a gradovi i općine prijavili su **91 lokaciju** za koje su dostavljeni podaci o okvirnim količinama i vrstama otpada (u većini slučajeva), podaci o onečišćivaču, vlasništvo lokacija, procijenjeni trošak sanacija gdje je to bilo moguće te eventualno postupanje Državnog inspektorata odnosno komunalnog redarstva.

Utvrđeno je da su 32 lokacije u **vlasništvu RH, JL(R)S i JU**, 40 lokacija je u **privatnom vlasništvu**, dok je 8 lokacija u **mješovitom vlasništvu**. Za još 11 lokacija vlasništvo nije utvrđeno.

1. **SANACIJE LOKACIJA ONEČIŠĆENIH OTPADOM** 
   * 1. **SANACIJE LOKACIJA ONEČIŠĆENIH OTPADOM KOJE SE NALAZE NA ČESTICAMA KOJE SU U DRŽAVNOM VLASNIŠTVU**

* Kao i ranijih godina, FZOEU će osigurati bespovratna sredstva jedinicama lokalne samouprave te će tijekom drugog kvartala 2025. objaviti Javni poziv za neposredno su/financiranje uklanjanja otpada odbačenog u okoliš(tzv. “divlja odlagališta”) u kojem će biti naznačeni svi uvjeti za prijavu.
* Za potrebe provedbe ovog Javnog poziva, a s obzirom na dosadašnja saznanja o mogućem broju prihvatljivih lokacija, FZOEU je prvotno planirana sredstva od 4 milijuna povećao na **6 milijuna eura.**
* Dodatno uz javni poziv za manja odlagališta, u 2026. godini započet će sanacija velikih količina građevinskog, glomaznog kao i miješanog komunalnog otpada na lokaciji bivše vojarne Šepurine.
  + 1. **SANACIJA LOKACIJA ONEČIŠĆENIH OTPADOM KOJE SE NALAZE NA ČESTICAMA KOJE SU U PRIVATNOM VLASNIŠTVU**
* Na temelju raspoloživih podataka detektirano je 40 lokacija u vlasništvu fizičkih i pravnih osoba te je utvrđena lista prioriteta koja uključuje lokacije u Gospiću, Samoboru, Bedekovčini, Lovincu, Pazinu i Benkovcu.
* Ministarstvo i FZOEU će osigurati potrebna sredstva koja se u prvoj fazi realizacije procjenjuju do 30 milijuna eura.
* Tijekom travnja definirat će se formalno-pravne pretpostavke na osnovu kojih će se osigurati sredstva te odrediti nositelji sanacije kako bi se što prije započelo s provedbom daljnjih aktivnosti koje uključuju geodetske i istražne radove, izrade planova sanacije te provedbu postupaka javne nabave. Procjenjuje se da će radovi na samom uklanjanju i odvozu otpada s lokacija (ovisno o provedbi postupaka javne nabave i kaznenim postupcima koji su u tijeku) započeti krajem trećeg ili početkom četvrtog kvartala ove godine.
  1. **PRIJEDLOZI UNAPRJEĐENJA REGULATIVE**

U svrhu unaprjeđenja prevencije nezakonitog postupanja s otpadom, u tijeku je imenovanje radne skupine za pripremu **izmjena i dopuna Zakona o gospodarenju otpadom**, koja započinje s radom u travnju. Kako je već najavljeno, ove izmjene i dopune Zakona su usmjerene na strože uvjete izdavanja dozvola za gospodarenje otpadom i nadzora nad izdavanjem tih dozvola.

Radi ispunjenja cilja saniranja lokacija onečišćenih otpadom pokreću se izmjene i dopune Plana gospodarenja otpadom Republike Hrvatske za razdoblje 2023.-2028. te će se u **drugom kvartalu 2025. dopuniti Plan gospodarenja otpadom Republike Hrvatske za razdoblje 2023.-2028.** Revidirat će se popis i status „crnih točaka“ i dodat će se mjera za sanacije lokacija koje su u privatnom vlasništvu, na kojima je poznat onečišćivač i protiv kojeg je pokrenut inspekcijski postupak te je naređeno uklanjanje otpada, ali otpad nije uklonjen, a odloženi otpad predstavlja ugrozu po zdravlje ljudi, okoliš i sigurnost te se njegovo uklanjanje smatra zaštitom javnog interesa. Kao takve lokacije za sada su prepoznate: Gospić, Poznanovec, Samobor, Benkovac, Lovinac i Pazin. Uvrštavanjem ovih lokacija u Plan gospodarenja otpadom omogućit će se primjena članka 112. Zakona o gospodarenju otpadom kojim je određeno da u ime Republike Hrvatske FZOEU provodi aktivnosti sanacije pri čemu radi osiguranja naplate troškova izvršene sanacije RH stječe založno pravo nad nekretninom na kojoj je izvršena sanacija do visine troškova sanacije.

1. **AKTUALNOSTI VEZANE ZA CRNE TOČKE**

* **Sanacija obalnog dijela Kosica** *–* u tijeku je postupak ishođenja Građevinske dozvole koju izdaje Splitsko-dalmatinska županija. Završeno je prethodno istraživanje tržišta i referentnih cijena te se nakon izrađene analize planira pokrenuti postupak javne nabave radova.
* **Sanacija odlagališta šljake u Kaštelanskom zaljevu** – završen je Program istražnih geotehničkih i dodatnih radioloških ispitivanja i 18.03.2025. je ishođena suglasnost MUP-a na isti. Početkom travnja zakazano je snimanje bespilotnom letjelicom cjelokupne lokacije u svrhu izrade pripremnih podloga te se sredinom travnja planira objaviti postupak javne nabave za istražne radove.
* **Sanacija jame Sovjak***–* radi se o lokaciji u Općini Viškovo koja je onečišćena opasnim otpadom iz industrije. Fond je krajem 2021. godine sklopio ugovor za sanaciju. U siječnju ove godine proveden je tehnički pregled za Etapu I (pripremni radovi) te je koncem ožujka ishođena uporabna dozvola.
* **Uklanjanje otpadne troske na lokaciji Biljane Donje (tzv. crno brdo)** – Fond za zaštitu okoliša i energetsku učinkovitost je završio postupak javne nabave radova te je u tijeku prikupljanje mišljenja nadležnih tijela. Očekivani početak radova je 2 kvartal 2025.
* **Sanacija bazena crvenog mulja i otpadne lužine u Obrovcu** – u srpnju prošle godine Ministarstvo i FZOEU su pokrenuli aktivnosti za nastavak i završetak sanacije. U suradnji s nadležnim tijelima za rješavanje imovinsko-pravnih odnosa RH u tijeku je utvrđivanje činjenica s pravnog i tehničkog aspekta, kao i novonastalih okolnosti na lokaciji jer su u neposrednoj blizini izgrađena energetska postrojenja.
* **Sanacija lokacije Dugi Rat** – u travnju će biti završen Program geotehničkih istražnih radova za projekt sanacije tvorničkog kruga bivše tvornice ferolegura Dugi Rat.